ხუანა აკოსტა

ხუანა აკოსტა რესტრეპო (, დ. 28 ნოემბერი, 1976, კალი, კოლუმბია) — კოლუმბიური წარმოშობის ესპანელი მსახიობი.

ბიოგრაფია
ხუანა აკოსტა დაიბადა 1976 წელს და გაიზარდა კოლუმბიის ქალაქ კალიში. იგი სწავლობდა ფრანგულ ლიცეუმში „პოლ ვალერი“ (Lycée Français Paul Valéry), შემდეგ კი — ბოგოტაში, ანდების უნივერსიტეტის სახვითი ხელოვნების სკოლაში. პარალელურად, აკოსტამ დაიწყო მონაწილეობა პოპულარულ კოლუმბიურ სერიალებში, ხოლო 1998 წელს სერხიო კაბრერას ფილმში „გადატრიალება სტადიონზე“ მცირე როლი შეასრულა. დაახლოებით იმავე პერიოდში ხუანამ ერთი წელი აშშ-ში გაატარა, რათა ესწავლა ინგლისური ენა და გაცნობოდა ამერიკულ კულტურას.

2000 წელს ხუანა აკოსტა საცხოვრებლად გადავიდა მადრიდში. რათა დაესრულებინა სამსახიობო განათლება, იგი შევიდა ხუან კარლოს კორაცას თეატრალურ სახელოსნოში და ის 2003 წელს დაამთავრა. ხუანამ გააგრძელა კინოკარიერა, მონაწილეობდა ესპანურ ფილმებსა და სერიალებში, მათ შორის ისეთ პოპულარულ პროექტებში, როგორიცაა „ცენტრალური საავადმყოფო“ და „რომის ესპანეთი:ლეგენდა“, რომლებმაც დიდი აუდიტორია მოიზიდეს. 2016 წელს მან ერთ-ერთ მთავარ როლს შეასხა ხორცი დრამაში „7 წელი“ — Netflix-ის მიერ ესპანეთისთვის წარმოებულ პირველ ფილმში.

მომდევნო წელს ხუანა მონაწილეობდა კომედიაში „იდეალური უცნობები“, რომელიც წარმოადგენს პაოლო ჯენოვეზეს ამავე სახელწოდების ფილმის რიმეიკს. ესპანეთში ფილმს კინოთეატრებში 3 მილიონზე მეტი მაყურებელი ჰყავდა, რის შედეგადაც იგი ქვეყნის კინოგაქირავებაში ყველაზე შემოსავლიანი ესპანური ფილმების ათეულში შევიდა. აკოსტამ მიიღო ეროვნული პრემია „Fotogramas de Plata“ ნომინაციაში საუკეთესო მსახიობი.

2021 წელს ხუანა ნომინირებული იყო „გოიას“ პრემიის საუკეთესო მეორეხარისხოვანი როლის შემსრულებელი მსახიობი ქალის კატეგორიაში, კომედიური ფილმისთვის „შეუთავსებლობა“, თუმცა ჯილდო ნატალი პოსემ მიიღო.

200px|მინი|მარცხნივ|ხუანა აკოსტა და ერნესტო ალტერიო „გოიას“ 32-ე დაჯილდოებაზე (2018)

ოჯახი და პირადი ცხოვრება
ხუანა აკოსტას მშობლები, ალვარო აკოსტა და მარტა ლუსია რესტრეპო, მაშინ დაშორდნენ, როდესაც ის ექვსი წელი იყო. მოგვიანებით, როდესაც ხუანა თექვსმეტის გახდა, მამამისი მოკლეს.

ხუანას ჰყავს ღვიძლი და, ვალენტინა (დაიბადა 1982 წელს), და ოთხი უფროსი და-ძმა — მამის პირველი ქორწინებიდან. დედამისი და უმცროსი და ხუანასთან ერთად დაახლოებით იმავე პერიოდში გადავიდნენ მადრიდში, თუმცა მარტა ლუსია ესპანეთში დარჩა, ხოლო ვალენტინა რამდენიმე წლის შემდეგ კოლუმბიაში დაბრუნდა და სამსახიობო კარიერა განაგრძო, ძირითადად ტელესერიალებში მონაწილეობით.

2003 წელს ხუანამ გაიცნო არგენტინელი თეატრისა და კინოს მსახიობის, ექტორ ალტერიოს ვაჟი, ერნესტო ალტერიო. მათი ურთიერთობა 15 წელს გაგრძელდა, თუმცა ისინი ოფიციალურად არასოდეს დაქორწინებულან.

2006 წელს მათ შეეძინათ ქალიშვილი ლოლა, ხოლო 2017 წლის ფილმში „იდეალური უცნობები“ აკოსტამ და ალტერიომ, როგორც რეალურ ცხოვრებაში, ეკრანზეც ცოლ-ქმრის როლები შეასრულეს.

ერნესტო ალტერიოსთან განშორების შემდეგ ხუანა აკოსტა ურთიერთობაში იყო არქიტექტორ ოლივერ სანჩესთან და ფრანგ ფინანსისტ შარლ ალაზესთან.

ხუანა აკოსტა გადაღებულია სხვადასხვა ჟანრის ფილმებში, მათ შორის:

„გადატრიალება სტადიონზე“ (1998)
„35 კალიბრი“ (2000)
„დაარტყი ძლიერად“ (2005)
„კეთილი იყოს შენი მობრძანება სახლში“ (2006)
„განმათავისუფლებელი“ (2013)
„სილამაზის სამეფო“ (2014)
„უჰაერო დრო“ (2015)
„ანა“ (2015)
„7 წელი“ (2016)
„იდეალური უცნობები“ (2017)
„უხერხულობა“ (2020)
„სასტიკი მგელი“ (2023)

მას აქტიურად იღებენ სხვადასხვა ტელესერიალებში:

„პოლიციელები შუა ქუჩაში“ (2021-2022)
„ხავიერი მარტო აღარ არის“ (2022)
„ცენტრალური საავადმყოფო“ (2008-2009)
„კარლოსი“ (2010)
„რომაული ესპანეთი, ლეგენდა“ (2011-2012)
„ოჯახი“ (2013)
„ოჯახი“ (2013)
„ოთხი სეზონი ჰავანაში“ (2016)
„გიგანტები“ (2018-2019)
„მაშინ და ახლა“ (2021)

რესურსები ინტერნეტში
 Официальный сайт 

სქოლიო

კატეგორია:ქალები ესპანეთში
კატეგორია:მსახიობები ანბანის მიხედვით
კატეგორია:XXI საუკუნის ესპანელი ქალი მსახიობები
კატეგორია:ცოცხალი ადამიანები